b"\n_START_ARTICLE_\nJordi Miralles i Conte\n_START_SECTION_\nActivitat professional\n_START_PARAGRAPH_\nEs llicenci\xc3\xa0 en hist\xc3\xb2ria contempor\xc3\xa0nia per la Universitat de Barcelona. Va exercir de funcionari de correus fins a incorporar-se a l'activitat pol\xc3\xadtica institucional. Un cop abandonada aquesta activitat el 2012, va recuperar l'antiga feina fins al 2015 quan es va tornar a implicar activament en la pol\xc3\xadtica a les eleccions municipals espanyoles de 2015.\n_START_SECTION_\nActivitat pol\xc3\xadtica\n_START_PARAGRAPH_\nEntre les responsabilitats pol\xc3\xadtiques que va exercir s'inclouen la secretaria general dels CJC-Joventut Comunista, la direcci\xc3\xb3 d'Avant, el diari del PCC. _NEWLINE_Va ser diputat al Parlament de Catalunya del 2003 al 2012 i secretari tercer de la Mesa del Parlament de Catalunya de 2006 al 2010. Va ser vicepresident de la coalici\xc3\xb3 Iniciativa per Catalunya Verds - Esquerra Unida i Alternativa, membre de la presid\xc3\xa8ncia federal d'Izquierda Unida, membre del comit\xc3\xa8 executiu del PCC, del Consell de Presidents del Partit de l'Esquerra Europea i afiliat a Comissions Obreres._NEWLINE_A les eleccions de 2012 va quedar fora de les llistes, cosa que va provocar que altres militants li donessin suport._NEWLINE_El 2015 s'incorpora a la pol\xc3\xadtica municipal de la seva ciutat, Castelldefels, presentant-se com a n\xc3\xbamero 2 de la llista municipal de Movem Castelldefels que liderava Candela L\xc3\xb3pez. A les eleccions municipals de 2015 va obtenir l'acta de regidor i va formar part del govern municipal com a 5\xc3\xa8 Tinent d'Alcalde de Comer\xc3\xa7, Turisme i Hostaleria i Pla de Barris de Castelldefels, fins a la seva mort._NEWLINE_A finals de juliol de 2015 va ingressar a l'hospital de Bellvitge de Barcelona afectat per una meningitis de la qual no es va recuperar i va morir el 14 d'octubre del mateix any."